สังคมข่าวหุ้น
วานนี้ “ต่างชาติ” นำทีม “กองทุน-บัญชีโบรกฯ” ขายต่อ 1.5 พันล้านบาท กด SET ปิดที่ 1,539.84 จุด -1.54 จุด มูลค่าซื้อขาย 53,185.45 ล้านบาท
วานนี้ “ต่างชาติ” นำทีม “กองทุน-บัญชีโบรกฯ” ขายต่อ 1.5 พันล้านบาท กด SET ปิดที่ 1,539.84 จุด -1.54 จุด มูลค่าซื้อขาย 53,185.45 ล้านบาท
17 พ.ค. 2566

วานนี้ (16 พ.ค.) “ต่างชาติ” นำทีม “กองทุน-บัญชีโบรกฯ” ขายต่อ 1.5 พันล้านบาท กด SET ปิดที่ 1,539.84 จุด ลดลง 1.54 จุด (-0.10%) มูลค่าการซื้อขาย 53,185.45 ล้านบาท
โบรกฯ ชี้ตลาดหุ้นไทยวานนี้ แกว่งไซด์เวย์ในกรอบแคบ ๆ บวก-ลบ ไม่เกิน 10 จุด จากความไม่แน่นอนในการจัดตั้งรัฐบาล เนื่องจากยังต้องรอความชัดเจนจากหลาย ๆ ฝ่าย โดยเฉพาะสมาชิกวุฒิสภา (ส.ว.) ว่าจะโหวตเลือกนายพิธา ลิ้มเจริญรัตน์ เป็นนายกรัฐมนตรีคนที่ 30 ของประเทศไทยหรือไม่ ซึ่งปัจจัยดังกล่าวสร้างแรงกดดันต่อตลาดหุ้นไทยพอสมควร ขณะเดียวกันก็ยังไม่มีปัจจัยบวกจากต่างประเทศเข้ามาสนับสนุนด้วย แนวโน้มวันนี้คาดตลาดฯ ยังคงแกว่งไซด์เวย์ โดยมีอัพไซด์จำกัด ให้แนวรับไว้ที่ 1,530 จุด และแนวต้าน 1,550 จุด
บล.ยูโอบี เคย์เฮียน (ประเทศไทย) มองตลาดหุ้นไทยผันผวนทางลงระหว่างรอความชัดเจนตั้งรัฐบาล เน้น selective buy กลุ่มที่น่าจะเห็นการฟื้นตัวได้ชัดเจนในปี 2566 และยังมีการถือครองที่ต่ำ อย่างไรก็ตาม ในทางกลยุทธ์ อาจต้องระวังการปรับลดลงต่ำกว่า 1,540 จุด จะทำให้มีความเสี่ยงทางลงในระดับต่ำกว่า 1,520 จุด หุ้นแนะนำ OR, BJC, SAMTEL, SAMART แนวรับ 1,529 จุด แนวต้าน 1,550-1,560 จุด สัดส่วนลงทุน เงินสด 40% และพอร์ตหุ้น 60%
บล.กรุงศรี พัฒนสิน จับตาหุ้นกลุ่มโรงไฟฟ้า มองราคาหุ้นกลุ่มโรงไฟฟ้าที่ปรับตัวลงช่วงเช้า -1-6% นำโดย GULF, BGRIM, GPSC อาจมาจากความกังวลผลกระทบของนโยบายหาเสียงรัฐบาลใหม่ ไม่ว่าจะเป็นนโยบายด้าน ft, การเปิดประมูล และการลดภาระค่าไฟประชาชน ซึ่งโดยรวมมองการดำเนินตามนโยบายแบบสมเหตุสมผลและไม่กระทบต่อสภาพคล่องของ EGAT และภาพลักษณ์การลงทุนของประเทศ จะไม่ได้กระทบต่อกำไร และราคาเป้าหมายของกลุ่มเท่าตลาดกังวล มองหากรับความเสี่ยงด้านปัจจัยการเมืองได้จะเป็นโอกาสในการซื้อหุ้นในกลุ่มโรงไฟฟ้าในช่วงที่ราคาอ่อนตัว คอนเฟิร์มแล้วว่าไม่น่ากังวลอย่างที่คิด เพราะฉะนั้น ใจเย็น ๆ กันก่อนนะเจ้าคะ
กลุ่มเจมาร์ทเด้งกลับหลังร่วงหนักวานนี้ ผู้บริหารเจมาร์ทยืนยันไตรมาส 3/2566 จะพลิกมีกำไร หลังปรับโครงสร้าง SINGER-SGC ใหม่ พร้อมเดินหน้าดัน “สุกี้ตี๋น้อย” เข้าตลาดปี 2567 ช่วยหนุนกำไร JMART ได้ดี ขณะที่ JMT-J ผลการดำเนินงานยังเติบโตต่อเนื่อง
บริษัทหลักทรัพย์จัดการกองทุนรวม บัวหลวง จำกัด ในฐานะบริษัทจัดการของกองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) แจ้งตลาดหลักทรัพย์ฯ ว่า ณ วันที่ 15 พ.ค. 2566 กองทุน JASIF ได้รับค่าเช่าทรัพย์สินใยแก้วนำแสงจากบริษัท ทริปเปิลที บรอดแบนด์ จำกัด (มหาชน) หรือ 3BB จำนวน 700 ล้านบาท จากค่าเช่าประจำเดือน ปี 2566 เท่ากับ 943.1 ล้านบาท และยังมียอดค้างชำระบางส่วนจำนวน 243.1 ล้านบาท
INTUCH ปักธงรายได้โตตาม ADVANC ที่ 3-5% เดินหน้าสร้างผลกำไรจากธุรกิจ VC พร้อมเดินหน้าศึกษาลงทุนธุรกิจใหม่ต่อยอดเน้นเรื่องดิจิทัล เฮลท์เทค มั่นใจมีเงินทุนเพียงพอ ส่วน GULF ยังร่วมกันหาโอกาสลงทุนต่อเนื่อง โบรกฯ ประเมินประสิทธิภาพการทำกำไร ADVANC จะค่อย ๆ ดีขึ้น จากกำลังซื้อฟื้นตัว คงประมาณการกำไรสุทธิปี 2566-2567 ไว้ตามเดิมที่ 1.12 หมื่นล้านบาท (+7% YoY) และ 1.17 หมื่นล้านบาท (+5% YoY) ตามลำดับ  กำไรไตรมาส 2/2566 โตได้ต่อ คาดอัตราผลตอบแทนราว 3.7% สำหรับปี 2566 เป้าหมายที่ 88.00 บาท
ธนาคารกรุงเทพ เดินหน้าพัฒนาไม่หยุด! ดึง บิ๊กซี ซูเปอร์เซ็นเตอร์ เข้าร่วมทัพ แต่งตั้งเป็น Banking Agent รายใหม่ พร้อมให้บริการฝากเงินสดผ่านเคาน์เตอร์ชำระเงินมากกว่า 1,600 สาขา สะดวก ปลอดภัย ภายใต้มาตรฐานชั้นสูง ตอกย้ำการเป็น ‘เพื่อนคู่คิด’ เชื่อมโยงทุกธุรกรรมการเงินแบบไร้รอยต่อ ตั้งเป้าปี 2566 มี Banking Agent ไม่ต่ำกว่า 200,000 จุด
ตลาดหุ้นช่วงนี้อาจขึ้น ๆ ลง ๆ เพราะปัจจัยทั้งจากในประเทศและต่างประเทศที่ยังไม่นิ่ง มีเรื่องให้ลุ้นกันรายวัน ยังไงเจ๊ขอให้นักลงทุนใจเย็น ๆ ใจนิ่ง ๆ หนัก ๆ อย่าวอกแวก ดูหุ้นในพอร์ตของเราให้ลึกทั้งปัจจัยพื้นฐาน แนวโน้มในระยะยาว ยังไงก็อย่าเพิ่งมือลั่นกันนะเจ้าคะ แล้วจะหาว่าเจ๊ไม่เตือนไม่ได้น๊า